The Doors
The Doors — ამერიკული როკ-ჯგუფი, ჩამოყალიბებული 1965 წელს ლოს-ანჯელესში, ვოკალისტ ჯიმ მორისონის, კლავიშისტ რეი მანზარეკის, გიტარისტ რობი კრიგერის და დრამერ ჯონ დენსმორის მიერ. The Doors ითვლება უნიკალურ და 1960-იანი წლების ერთ-ერთ სკანდალურ და გავლენიან როკ-ჯგუფად - როგორც მორისონის ტექსტების და ქარიზმის, ასევე მისი არაპროგნოზირებადი ქცევის გამო. 1971 წლის 3 ივლისს იგი 27 წლის ასაკში დაიღუპა. დარჩენილი წევრები ტრიოს სახით გამოდიოდნენ 1973 წლამდე. ჯგუფის სახელი მომდინარეობს ოლდოს ჰაქსლის წიგნის აღქმის კარები სათაურიდან, რომელიც, თავის მხრივ, უილიამ ბლეიკის ციტატას უკავშირდება: „აღქმის კარები დაწმენდილი რომ იყოს, ყველაფერი ადამიანის წინაშე ისე წარსდგებოდა, როგორც ის სინამდვილეშია - უსასრულოდ.“ 1966 წელს The Doors-მა Elektra Records-თან კონტრაქტი გააფორმა და 1967-1971 წლებში რვა ალბომი გამოსცა. აქედან შვიდი მოხვდა Billboard 200-ის სათავეში და პლატინის ან უფრო მაღალი სტატუსები მოიპოვა. პირველი ალბომი იყო The Doors, რომელსაც მოჰყვა Strange Days (1967), Waiting for the Sun (1968), The Soft Parade (1969), Morrison Hotel (1970), Absolutely Live (1970) და L.A. Woman (1971). საერთო ჯამში მათ აშშ-ში მიიღეს 20 ოქროს, 14 პლატინის და 5 მულტიპლატინის ჯილდო. 1971 წლის ბოლოსთვის ცნობილი იყო, რომ The Doors-მა აშშ-ში გაყიდა 4.190.457 ალბომი და 7.750.642 სინგლი. აშშ-ში მათი სამი სინგლიდან თითო გაიყიდა 3 მილიონი ასლის სახით - "Light My Fire", "Hello, I Love You" და "Touch Me". მორისონის გარდაცვალების შემდეგ დარჩენილმა ტრიომ გამოუშვა Other Voices და Full Circle, კრიგერის და მანზარეკის ვოკალებით. სამი წევრი აგრეთვე მუშაობდა An American Prayer-ზე (1978), რომელზეც მორისონის საუბარი ჟღერს, ისევე, როგორც 1997 წლის ი შესულ ბოქს-სეტში "Orange County Suite"-ზე. მანზარეკი, კრიგერი და დენსმორი 2000 წელს გაერთიანდნენ და VH1-ის "Storytellers"-ში გამოვიდნენ. მათ აგრეთვე ჩაწერეს Stoned Immaculate: The Music of the Doors, სხვა მუსიკოსების მონაწილეობით. მიუხედავად იმისა, რომ ჯგუფის აქტიური კარიერა 1973 წელს დასრულდა, მათი პოპულარობა გაგრძელდა. RIAA-ს თანახმად, მხოლოდ აშშ-ში საერთო ჯამში გაიყიდა მათი 33 მილიონი ჩანაწერი, მსოფლიოში კი - 100 მილიონი, რითაც The Doors ყველა დროის ერთ-ერთი გაყიდვადი ჯგუფია. იგი მოხვედრილა მრავალი გამოცემის მიერ შედგენილ საუკეთესო შემსრულებლების სიებში. Rolling Stone-მა The Doors საასახელად ყველა დროის 100 საუკეთესო შემსრულებელს შორის. გამოცემის მიერ შედგენილ „ყველა დროის 500 საუკეთესო ალბომის“ სიაში მოხვდა ალბომები The Doors (1967), L.A. Woman (1971) და Strange Days (1967), შესაბამისად, 42-ე, 362-ე და 407-ე პოზიციებზე. მნიშვნელოვანია, რომ The Doors იყო პირველი ამერიკული ჯგუფი, რომელმაც დააგროვა რვა ოქროს და პლატინის გრამფირფიტა. 2002 წელს მანზარეკი და კრიგერი კვლავ ერთად გამოდიოდნენ, სახელით Doors of the 21st Century, ვოკალისტ იენ ესტბერის (The Cult) მონაწილეობით. დენსმორმა გადაწყვიტა, პროექტში მონაწილეობა არ მიიღო და, მორისონის მემკვიდრეებთან ერთად, დუეტს უჩივლა ჯგუფის სახელის გამოყენების გამო. დავა მის სასარგებლოდ გადაწყდა. ამიტომ, დუეტმა სახელი შეიცვალა და Riders On the Storm გახდა, მოგვიანებით კი - Manzarek-Krieger. 2013 წლამდე, მანზარეკის 74 წლის ასაკში გარდაცვალებამდე, ისინი ერთად გამოდიოდნენ. ჯგუფი, მისი ნაშრომები და მორისონის პიროვნება ითვლება 1960-იანი წლების კონტრკულტურის ნაწილად. 1993 წელს The Doors როკ-ენ-როლის დიდების დარბაზში შეიყვანეს.